CELEX: 32021D0219(01)
Language: sl
Date: 2020-11-25 00:00:00
Title: Sklep o stalnih senatih 2021/C 59/07

19.2.2021   
               
               
                  SL
               
               
                  Uradni list Evropske unije
               
               
                  C 59/8
               
            
         Sklep o stalnih senatih
         (2021/C 59/07)
         KOLEGIJ EVROPSKEGA JAVNEGA TOŽILSTVA (EJT) JE –
         ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (1) (v nadaljnjem besedilu: uredba o EJT) in zlasti člena 10(1) Uredbe,
         ob upoštevanju poslovnika (2), ki ga je kolegij EJT sprejel 12. oktobra 2020, zlasti členov 15 in 16 poslovnika,
         ob upoštevanju naslednjega:
         
                     (1)
                  
                  
                     EJT bi moralo ustanoviti stalne senate za spremljanje in usmerjanje preiskav in pregona, ki jih izvaja tožilstvo, ter za zagotavljanje usklajevanja preiskav in pregona v čezmejnih zadevah ter izvajanja odločitev kolegija.
                  
               
                     (2)
                  
                  
                     Poslovnik EJT določa, da mora kolegij sprejeti sklep, s katerim določi število in sestavo stalnih senatov ter razdelitev pristojnosti med njimi in podrobna pravila za organizacijo njihovih sej.
                  
               
                     (3)
                  
                  
                     Poleg tega je treba sprejeti podrobna pravila za izvajanje načel dodeljevanja zadev stalnim senatom iz uredbe o EJT in poslovnika. Ta pravila bi morala temeljiti na načelih naključnega dodeljevanja zadev stalnim senatom in uravnotežene porazdelitve delovne obremenitve med njimi.
                  
               
                     (4)
                  
                  
                     Ker je treba upoštevati razvoj uporabe tega sklepa v praksi po začetku delovanja EJT, bi moral kolegij pozorno spremljati njegovo delovanje in oceniti njegove učinke z vidika morebitnih prihodnjih sprememb –
                  
               SKLENIL:
         
            Člen 1
            Predmet urejanja in področje uporabe
            S tem sklepom se izvaja člen 15 poslovnika. Ustanavlja stalne senate Evropskega javnega tožilstva, opredeljuje njihovo število ter določa pravila o razdelitvi pristojnosti med njimi in dodeljevanju zadev.
         
         
            Člen 2
            Ustanovitev stalnih senatov
            
               1.   Ustanovi se petnajst stalnih senatov. Dodelijo se jim zaporedne številke od ena do petnajst.
            
            
               2.   V skladu s členom 16(3) poslovnika je vsak evropski tožilec dodeljen enemu, dvema ali trem stalnim senatom kot stalni član. Pri dodelitvi enemu ali več stalnim senatom se upošteva ocenjena delovna obremenitev zadevnega evropskega tožilca, določi pa se na podlagi:
               
                           (a)
                        
                        
                           števila zadev pod nadzorom tožilca in s tem povezanih nalog, kot je predvideno v členu 12(1) uredbe o EJT. Pri prvotni dodelitvi se bo upoštevalo ocenjeno število zadev za prvo leto delovanja EJT;
                        
                     
                           (b)
                        
                        
                           števila evropskih delegiranih tožilcev, ki jih usklajuje v skladu s členom 34 poslovnika;
                        
                     
                           (c)
                        
                        
                           drugih posebnih nalog, za katere je odgovoren in ki so mu dodeljene v skladu z uredbo o EJT ali poslovnikom.
                        
                     
            
               3.   Poleg tega se pri dodelitvi namestnikov evropskega glavnega tožilca več kot enemu stalnemu senatu upošteva tudi delovna obremenitev, ki izhaja iz njihovih nalog v skladu s členom 11(2) in (3) uredbe o EJT.
            
            
               4.   Evropski glavni tožilec in vsak namestnik evropskega glavnega tožilca predsedujejo stalnim senatom, katerih stalni člani so.
            
         
         
            Člen 3
            Seje stalnih senatov
            
               1.   Vsak stalni senat ima načeloma najmanj dve seji na koledarski mesec. Predsedujoči stalnemu senatu določi datume teh sej najmanj 15 dni vnaprej.
            
            
               2.   Predsedujoči stalnemu senatu lahko po potrebi skliče dodatne seje. Dodatne seje se skličejo najmanj pet delovnih dni vnaprej. V nujnih primerih se lahko seje skličejo takoj, ko so stalni člani in zadevni nadzorujoči evropski tožilec na voljo, najpozneje pa v treh dneh.
            
            
               3.   Razen v nujnih primerih in po posvetovanju z evropskim glavnim tožilcem seje stalnih senatov ne potekajo sočasno s sestanki kolegija. Predsedujoči stalnemu senatu preloži vse seje, ki so sklicane tako, da sovpadajo s sestankom kolegija.
            
            
               4.   Predsedujoči pri določanju datumov sej stalnega senata poskrbi za uskladitev s stalnimi člani tega senata, ustreznimi nadzorujočimi evropskimi tožilci in osebjem glavnega urada iz člena 7.
            
         
         
            Člen 4
            Dodeljevanje zadev stalnim senatom
            Pri dodeljevanju zadev stalnim senatom v primerih iz členov 32(5), 41(3), 42(1), 47(2), drugega pododstavka člena 50(2) ter členov 51(3) in 59(4) poslovnika se upoštevajo naslednja pravila:
            
                        (a)
                     
                     
                        sistem vodenja zadev EJT zadevo ob odprtju naključno dodeli stalnemu senatu;
                     
                  
                        (b)
                     
                     
                        da bi lahko evropski glavni tožilec proučil morebitno uporabo ukrepov v skladu s členom 19(3) poslovnika, ga je treba obvestiti, kadar število zadev, dodeljenih stalnemu senatu, za 10 % presega povprečje števila zadev, dodeljenih posameznemu stalnemu senatu.
                     
                  
         
            Člen 5
            Začasno izvzetje iz novih dodelitev
            Za zagotovitev učinkovitega delovanja EJT in enake porazdelitve delovne obremenitve med stalnimi senati lahko evropski glavni tožilec v skladu s členom 19(3) poslovnika za določeno obdobje začasno prekine dodeljevanje novih zadev enemu ali več stalnim senatom.
         
         
            Člen 6
            Predodelitev zadev
            Za namene člena 32(5) poslovnika se, če se evropski glavni tožilec odloči, da bo spremljanje zadeve zaupal evropskemu tožilcu iz države članice, ki ni država članica, iz katere je evropski delegirani tožilec, ta evropski tožilec pa je stalni član stalnega senata, ki spremlja zadevo, zadeva nemudoma dodeli drugemu stalnemu senatu.
         
         
            Člen 7
            Podpora stalnim senatom
            
               1.   Stalnim senatom se za podporo njihovemu delu v skladu z uredbo o EJT dodelijo ustrezni viri osebja EJT.
            
            
               2.   Dodeljeno osebje pomaga predsedujočemu stalnega senata, med drugim pri organizaciji dnevnih redov, pripravi zapisnikov sej, pripravi dokumentov za seje in evidentiranju sprejetih sklepov stalnega senata v sistemu vodenja zadev.
            
            
               3.   Dodelitev ob upoštevanju razpoložljivosti virov zagotavlja stabilno in neprekinjeno podporo, ki jo člani osebja zagotavljajo določenemu stalnemu senatu.
            
         
         
            Člen 8
            Udeležba nečlanov na sejah stalnega senata
            
               1.   Predsedujoči stalnemu senatu lahko po posvetovanju s stalnimi člani in zadevnim nadzorujočim evropskim tožilcem poleg oseb iz člena 10(9) uredbe o EJT povabi k udeležbi na seji stalnega senata v zvezi s specifičnimi točkami dnevnega reda katerega koli člana glavnega urada, evropskega delegiranega tožilca ali člana osebja EJT, če je to potrebno, da se stalnemu senatu omogoči sprejemanje odločitev.
            
            
               2.   Iz istega razloga lahko predsedujoči stalnemu senatu v izjemnih primerih, ko to ni v nasprotju z veljavnimi določbami prava Unije ali nacionalnega prava, po posvetovanju s stalnimi člani, zadevnim nadzorujočim evropskim tožilcem in, po potrebi, evropskim delegiranim tožilcem, ki obravnava zadevo, povabi k udeležbi na seji stalnega senata katero koli drugo osebo.
            
            
               3.   Osebe, povabljene v skladu z odstavkoma 1 in 2, nikakor ne smejo biti prisotne v trenutku posvetovanja o odločitvi stalnega senata.
            
            
               4.   Upravni stroški, povezani s povabili iz tega člena, se krijejo iz proračuna EJT. Če povabilo povzroči stroške, se o vabilih v skladu s tem členom obvesti upravni direktor.
            
         
         
            Člen 9
            Ocenjevanje
            Kolegij oceni učinek tega sklepa na učinkovitost dela EJT šest mesecev po datumu, določenem v skladu s členom 120(2) uredbe o EJT.
         
         
            Člen 10
            Začetek veljavnosti
            Ta sklep začne veljati na dan, ko ga sprejme kolegij.
         
         
            V Luxembourgu, 25. novembra 2020
            
               
                  Za kolegij
               
               Laura Codruța KÖVESI
               
                  Evropska glavna tožilka
               
            
         
         
            (1)  UL L 283, 31.10.2017, str. 1.
         
            (2)  UL C 22, 21.1.2021, str. 3.